Imbulambethe

IBhayibhile ineminyaka ezinkulungwane ezininzi ikhona. Incwadi yokugqibela yeTestamente eNdala yabhalwa kudala engakazalwa noKrestu ngeli lixa iTestamente eNtsha yagqitywa ngasekupheleni kwenkulungwane yokuqala emva kokufa kukaKrestu. Kodwa umyalezo wale ncwadi yakudala uhlala umtsha kwisizukulwana ngasinye.

Ngenxa yento yokuba iliLizwi elinika ubomi elisuka kuThixo ophilayo, liye laba ngumthombo wamandla nentuthuzelo kwiminyaka emininzi kumakholwa. Umpostile uPawulos wasinika le ngqinisekiso:

Kaloku ndiqinisekile kukuba asikuko nakufa, nabomi, nazithunywa zezulu, nazilawuli, nanto zikhoyo, nanto zizayo, naziphathamandla, nanto ziphezulu, nanto zingaphantsi, nditsho nasiphi na isidalwa, esiya kuba nako ukusahlula nothando lukaThixo olukuye uKrestu Yesu, iNkosi yethu.

KWABASEROMA 8:38-39

Kwihlabathi eligcwele ukungaqiniseki, abantu abaqinisekanga ukuba ukholo luthetha ukuthini kubo. Ngokungafaniyo noPawulos, abaqinisekanga ngothando lukaThixo kubo olungenakushukumiseka. Ngenxa yoko, baye bakhangela le ngqinisekiso kubo ngaphakathi nakwiinyani zexeshana babe bephosa ubulumko banaphakade obuqulathwe kwiLizwi likaThixo.

Ezi zicatshulwa zikhethwe eBhayibhileni ziqulunqelwe ukunceda ukuba ufumanise kwakhona ngothando lukaThixo nobukho bakhe banaphakade ebomini bakho. Xa ufunda la maphepha, langa iLizwi likaThixo, eliye langumkhombandlela kwiinkulungwane zeminyaka edlulileyo lingangamazwi obulumko akhanyisa indlela ephambi kwakho.

Ndabona ukuba ubulumko buyakhetheka kunobutyhakala,

kwanjengokuba ukukhanya kungcono kunobumnyama.

AMAVA ENGQONDI 2:13

UThixo – UMdali wako konke

UThixo wadala izulu nomhlaba

Makhe siqale siqwalasele oko sikufundiswa yiBhayibhile malunga noThixo njengoMdali noMlawuli wehlabathi nowazo zonke izinto azidalileyo.

UThixo lo udale ihlabathi nezinto ezikulo, uyiNkosi yezulu nomhlaba. Ngoko ke akahlali zindlwini zenziwe ngabantu, engaswele nto ngokokude abantu bazidube ngokumenzela nto. Kuba kaloku nguye ngokwakhe onika ubomi nomphefumlo, nazo zonke iimfuneko zoluntu lonke.

UMSEBENZI WABATHUNYWA 17:24-25

“Kaloku akukho nanye into enokumnqabela uThixo.”

ULUKA 1:37

Izinto zonke zadalwa ngaye; ngaphandle kwakhe akubangakho nto idaliweyo. Indalo yonke yaba nobomi ngaye.

UYOHANE 1:4a

Ngubani onjengawe, Ndikhoyo?

Umkhulu wena;

igama lakho lithe ndii, lidume ngobungangamsha.

Ke yena uNdikhoyo ulidale ngamandla akhe ihlabathi,

walizinzisa ngobulumko ilizwe,

wasitwabulula ngengqondo isibhakabhaka.

UJEREMIYA 10:6,12

UNdikhoyo, uThixo oYedwa kaSirayeli,

umdali wakhe, uthi:

Ndim owalenzayo ihlabathi;

ndim owadala uluntu kulo;

ngezam izandla ndawatwabulula amazulu;

ndiyayilawula inyambalala yawo.

UISAYA 45:11a,12

“Ufanelwe, Nkosi, Thixo, ngumbongo;

imbeko negunya zezakho!

Kaloku iinto zonke zadalwa nguwe;

zabakho, zanobomi ngokuthanda kwakho.”

ISITYHILELO 4:11

UThixo wadala umntu

Kwincwadi yeziQalo, sifunda ukuba uThixo wadala uAdam, indoda yokuqala, ngokumbumba ngothuthu lomhlaba. Wathi akumphefumlela waba sisidalwa esiphilayo.

UNdikhoyo uThixo wacaphula umhlaba emhlabeni, wabumba umntu ngawo. Waphefumlela umoya obubomi emathatheni akhe, yaba ngumntu ophilayo lowo.

EYEZIQALO 2:7

Wamdala ke uThixo umntu. Wamenza wangumfuziselo wakhe. Wadala umntu oyindoda kwakunye nomntu obhinqileyo.

EYEZIQALO 1:27

Injongo kaThixo ngomntu

Njengolunye uphawu lothando lwakhe nentembeko yakhe, uThixo akaphelelanga nje ekudaleni umntu ngokomfuziselo wakhe, kodwa wamnika igunya lokulawula indalo nokuyikhathalela:

Umntu wabekwa nguNdikhoyo uThixo emyezweni waseIdeni ukuze awulime, awulondoloze.

EYEZIQALO 2:15

Umnike igunya kuyo yonke indalo yakho,

wazibeka phantsi kwegunya lakhe zonk’ izinto:

iinkomo neegusha, kwanazo neenyamakazi;

iintaka eziphaphazelayo, neentlanzi,

nayo yonke into ephithizela elwandle.

INDUMISO 8:6-8

Kuba kaloku nguye ngokwakhe onika ubomi nomphefumlo, nazo zonke iimfuneko zoluntu lonke. Zonke iintlanga zabantu wazidala zaphuma mlibeni mnye, wazenza ukuba ziwume wonke umhlaba. Yena ngokwakhe kwangaphambili wazimisela amaxesha obomi, kunye nemida yokuhlala kwazo. Oku wakwenza ukuze zihlale zimzingela, hleze zimphuthaphuthe de zimfumane; nangona yena uThixo engekude kuthi sonke, kuba kungaye sikho nje, sisuka-suka, siphilile.

UMSEBENZI WABATHUNYWA 17:25b-28a

Umntu akamamkeli uThixo

Impendulo yomntu kwintembeko kaThixo kuye yaba kukungamthobeli nokungamkeli ubuhlobo bakhe obunothando. Ngenxa yoko, isono sangena ehlabathini. Ubungqina besono somntu bungapha kokuqonda.

Aba bantu ke bagqwethe inyaniso kaThixo ngobuxoki. Bahlonela isidalwa, basikhonze, baze bamlibale uMdali, yena ongowokubongwa ngonaphakade. Amen.

KWABASEROMA 1:25

Kaloku bonke bonile; bayalabalaba kubuqaqawuli ababulungiselelwe nguThixo.

KWABASEROMA 3:23

Kaloku ziphuma entliziyweni iingcamango ezimbi. Kusentliziyweni apho kuphuma khona ukubulala, ukukrexeza, ubuhenyu, ubusela, ukungqina ubuxoki, nokunyelisa.

UMATEWU 15:19

Iziyatha zithi akukho Thixo ngandawo.

Zonakele, futhi zenza amasikizi;

akukho ulungisayo kuzo.

Ke yena uNdikhoyo ubabukele abantu;

uhlel’ ezulwini efuna ukuqonda

ukuba ngaba sikho na isilumko,

nditsho ofuna ukunqula uThixo.

Kambe ke bonke bemkile,

xa bebonke bonakele;

kuba akakho olungisayo,

nditsho nokuba abe mnye.

INDUMISO 14:1-3

Sazi njani ukuba isono yintoni?

Umntu uyayazi imithetho kaThixo kodwa ekoneni kwakhe, ukhethe ukulandela intliziyo yakhe. UThixo wasinika iMithetho eliShumi; waze kwiTestamente eNtsha, uYesu washwankathela umthetho kaThixo ukuze ube lula kuthi ukuba siwulandele.

Ke kaloku uThixo wathetha wenjenje: “Mna ndinguNdikhoyo uThixo wakho owakukhulula eJiputa apho wawulikhoboka khona.

“Ungaze unqule thixo wumbi ngaphandle kwam.

“Ungaze uziqingqele umfanekiso wothixo, nditsho nokuba ngowantoni na esesibhakabhakeni phezulu, okanye esemhlabeni phantsi, okanye nokuba yeyasemanzini aphantsi komhlaba. Ungaze ukhahlele unqule umfanekiso oqingqiweyo; kuba mna Ndikhoyo Thixo wakho ndinguThixo onekhwele. Ndiyabohlwaya abandithiyileyo; ewe, ndohlwaya ooyise ndide ndiye kuqhina kwesesithathu nakwesesine isizukulwana sabo. Kodwa ke ndiphuphuma izibele kumawaka-waka abo bandithandayo, beyithobela imiyalelo yam.

“Ungaze ulikhankanye ngelize igama lam; kaloku mna Ndikhoyo Thixo wakho andiyi kumxolela ofumana alibize igama lam.

“Hlala uwukhumbula uMhla wokuPhumla,uwugcine ulusuku olulodwa lukaNdikhoyo. Sebenza imihla emithandathu, uwenze wonke umsebenzi wakho. Ke wona umhla wesixhenxe lusuku lwam olulodwa lokuphumla. Ngoko ke makungabikho mntu usebenzayo ngalo mhla; nditsho nawe, umntwana wakho, nesicaka sakho, nemfuyo yakho, ngokunjalo nomngeneleli ohlala phakathi kwenu. Kaloku mna Ndikhoyo ndênza umhlaba, nesibhakabhaka, nolwandle, nako konke okulapho kwezo zinto, ngeentsuku ezintandathu, ndaza ke ndaphumla ngomhla wesixhenxe. Ngenxa yaloo nto ke lo mhla ndawukhetha ukuze ube lusuku olulodwa lokuphumla.

“Mhlonele uyihlo ndawonye nonyoko, khon’ ukuze ube nokuzinza kwelo lizwe ndikunika lona mna Ndikhoyo Thixo wakho.

“Musa ukuba sisibulala-mntu.

“Musa ukukrexeza.

“Musa ukûba.

“Musa ukungqina ubuxoki ngomnye umntu.

“Musa ukunqwenela umzi womnye umntu, nokuba ngumfazi wakhe, nokuba sisicaka sakhe okanye isicakakazi sakhe, nokuba yinkomo yakhe, nokuba yidonki yakhe, okanye nantoni na eyeyomnye umntu.”

EYEMFUDUKO 20:1-17

UMthetho uyasibonisa ukuba isono yintoni

Kodwa ke ngendingasazanga isono ukuba ubungekho umthetho. Kaloku nenkanuko ngendingayazanga ukuba umthetho ubungatshongo ukuthi: “Uze unganqweneli...”

KWABASEROMA 7:7b

UYesu washwankathela umthetho ngolu hlobo:

Waza uYesu wathi: “ ‘Uze uyithande iNkosi uThixo wakho ngentliziyo yakho iphela, nangomphefumlo wakho uphela, nangengqondo yakho iphela.’ Nguwo lowo owokuqala nomkhulu umthetho. Owesibini ke ufana nawo: ‘Uze umthande ummelwane wakho kanye ngale ndlela uzithanda ngayo nawe.’ Wonke umthetho kaMosis nako konke okufundiswa ngabashumayeli bamandulo kuxhomekeke kule miyalelo mibini.”

UMATEWU 22:37-40

Iziphumo zesono

NjengoAdam noEfa abazimelayo kuThixo bakuziqonda ukuba benze okungalunganga, nathi siyahlukaniswa noThixo xa singenzi intando yakhe.

Nto nje ubugwenxa benu bungumqobo;

buthe zinzi phakathi kwenu noThixo.

Ewe, zizono zenu ezimsithayo uThixo kuni,

yiyo nale nto ngáthi akaniva.

UISAYA 59:2

Abo banyamekela izinto zesimo esonakeleyo baziintshaba zikaThixo, kuba kaloku abawuthobeli umthetho wakhe. Kakade abanako ukuyenza loo nto. Ábenjenjalo ke àbanako ukumkholisa uThixo konke-konke.

KWABASEROMA 8:7-8

UThixo uyasigweba isono

Isono asihambelani nje nendlela uThixo ayiyo, ngoko ke, sifanele ukuba sigwetywe.

Ingqumbo kaThixo ibonakala ivela ezulwini. Yona ichasene naso sonke isono nokungalungisi kwabantu abayithintelayo inyaniso ngokona.

KWABASEROMA 1:18

Ngoko ke sonke ngabanye siya kunika ingxelo phambi koThixo.

KWABASEROMA 14:12

Mawethu, musani ukukhalazelana ukuze ningagwetywa nguThixo. Ngenene yena uMgwebi usemnyango.

EKAYAKOBI 5:9

UYesu Kristu – ithemba lomntu

UThixo wasibonisa uthando lwakhe ngokusinika uNyana wakhe. Waba njengathi ukuze aphile phakathi kwethu, ukusibonisa indlela.

ULizwi ke waba ngumntu, waza wahlala phakathi kwethu. Sabubukela ubungangamsha bakhe awabunikwa nguYise, njengoko ekukuphela koNyana wakhe; ubungangamsha ke obuphuphuma ububele nenyaniso.

UYOHANE 1:14

Kodwa ke uThixo onceba inkulu, ngenxa yendlela asithanda ngayo, usidlise ubomi kunye noKrestu, naxa besinjengabafileyo nje ngenxa yezono zethu. Kambe ke nakhululwa ngenxa yesisa sikaThixo. Njengoko simanyene noKrestu Yesu nje, uThixo usivuse ekufeni, saza saya kutsho ezulwini kunye noYesu.

KWABASE-EFESE 2:4-6

Kaloku mnye uThixo, ukwamnye nalowo ungumxolelanisi kaThixo nomntu. NguKrestu Yesu ongumntu ncakasana, owazenza intlawulelo yenkululeko yoluntu luphela. Wayingqinela injongo kaThixo kanye ngexesha elifanelekileyo, ngokwenjenjalo.

1 KUTIMOTI 2:5-6

“Lowo uzinikelayo kuNyana kaThixo akagwetywa; kodwa lowo ungazinikeliyo selegwetyiwe, kuba engakholwa kuNyana kaThixo okuphela kwakhe.”

UYOHANE 3:18

Ngoko ke àbagwetywa abo bamanywe noKrestu Yesu.

KWABASEROMA 8:1

UYesu sesona sipho sikhulu uThixo asinike umntu

UKrestu ufana noThixo uYise

UYesu Kristu unguNyana kaThixo yaye unguThixo ngokwakhe. Usisiqu esinguThixo emhlabeni.

UKrestu yimbonakalo kaThixo ongabanokaliyo;

ingqalo nentloko yayo yonke indalo.

KWABASEKOLOSE 1:15

Kaloku uThixo ihlabathi ulithande kangangokuba ude wancama uNyana okuphela kwakhe, ukuze wonke umntu ozinikele kuye ngokupheleleyo angatshabalali, koko abe nobona bomi bungenasiphelo. Kuba kaloku uThixo akamthumanga uNyana wakhe ehlabathini ukuze aligwebe, koko wamthuma ukuze abe nguMsindisi walo.

UYOHANE 3:16-17

Amaxesha ngamaxesha mandulo uThixo wathetha nookhokho bethu ngeendlela ezahlukeneyo ngomlomo wabashumayeli. Kodwa ke kula maxesha okugqibela uthethe nathi ngoNyana wakhe. UThixo wammisela ukuba abe yindlalifa yezinto zonke, kwaye futhi ihlabathi liphela walidala ngaye. Ewe, uNyana lo uphuhlisa ubungangalala bukaThixo, ibe ke yena noThixo bangumceph’ ucandiwe. Ihlabathi lixhaswe nguye ngamandla elizwi lakhe.

KUMAHEBHERE 1:1-3a

Akukho namnye umntu owakha wambona uThixo. Abantu bamazi uThixo ngokumaziswa nguNyana okukuphela kwakhe, yena okwanguThixo, ohlala ehleli esenyongweni kuYise.

UYOHANE 1:18

Watsho ngelivakalayo uYesu, efundisa endlwini kaThixo, wathi: “Niba niyandazi, nisazi nalapho ndivela khona! Mna andizizelanga ngokwam. Ndithunywe ngulowo uyinyaniso. Ke nina animazi, kodwa mna ndiyamazi, kuba ndivela kuye, ndithunywe nguye.”

UYOHANE 7:28-29

“Musani ukukhathazeka; kholosani ngoThixo, nikholose nangam.”

UFilipu wabhekisa kuYesu, wathi: “Nkosi, khawusibonise uYihlo; kosanelisa.”

Wathi kuye uYesu: “Kunini na ndikunye nani, Filipu; ngaba akukandazi? Lowo ubone mna, ubone uBawo. Utsho ngani wena ukuthi mandinibonise uBawo? Ngaba akukholwa na okokuba mna ndikuye uBawo, abe noBawo ekum? Endikuthethileyo kuni ke andikuthethi kuphuma kum. Oko ndikwenzayo kwenziwa nguBawo ohleli kum. Kholwani kwendikuthethayo xa ndithi ndikuye uBawo, ekum noBawo. Ukuba anikholwa kuba ndisitsho, kholwani ngenxa yezinto endizenzayo.”

UYOHANE 14:1,8-11

Kaloku umnike igunya eluntwini, ukuze bonke abo umnike bona, abe nako ukubanika obona bomi bungenasiphelo.

UYOHANE 17:2

UKrestu ugwetyelwa isono sethu

UThixo akakwazi ukumelana nezinto ezingalunganga ngoba yena ngokunokwakhe akanachaphaza. Isono kufuneka sigwetywe kodwa thina uThixo wasithanda kakhulu, wathumela uNyana wakhe ukuba athathe ityala lesono sethu.

Ke yena uThixo ukuqondakalisile ukusithanda kwakhe ngokuthi uKrestu asifele sisengaboni!

KWABASEROMA 5:8

Isono sinomvuzo: samkelisa ukufa; ke sona isipho asibabala ngaso uThixo ngokumanywa kwethu noKrestu Yesu iNkosi yethu, bubomi obungonaphakade.

KWABASEROMA 6:23

Andithi noKrestu wafela izono zethu kwaba kanye qwaba! Yena elilungisa nje wafela thina boni, esisondeza kuThixo! Wabulawa, kodwa wavuka ngoMoya kaThixo.

1 KAPETROS 3:18

Sikhululwe sazixolelwa izono zethu ngegazi likaKrestu.

KWABASE-EFESE 1:7a

Kodwa ngoku uThixo udale ubuhlobo phakathi kwakhe nani ngokuphalala kwegazi likaKrestu, ukuze anisondeze ningabantu abanyuliweyo, ningenasiphako, nimsulwa phambi kwakhe.

KWABASEKOLOSE 1:22

UKrestu uyakoyisa ukufa ze anike ubomi obungunaphakade

Siyazi ke ukuba uKrestu evusiwe nje kwabafileyo, akayi kuba safa – ukufa akusayi kuba nagunya kuye. Kuba wafa kwakanye, efela isono; kodwa ngoku udla ubomi, ephilela uThixo. Ngokunjalo nani zibaleleni ekubeni ningabafileyo okunene kuso isono, niphilela uThixo ngobomi enibudlayo, nimanywe noKrestu Yesu, iNkosi yethu.

KWABASEROMA 6:9-11

Ukuba ke uMoya kaThixo owamvusayo uYesu ekufeni ukho kuni, neyenu imizimba uThixo uya kuyinika ubomi ngoMoya wakhe okhoyo kuni.

KWABASEROMA 8:11

UThixo ke owayivusayo kwabafileyo iNkosi, uya kusivusa nathi ngamandla akhe.

1 KWABASEKORINTE 6:14

UKrestu wafela izono zethu, ngokutsho kweziBhalo, nokuba wangcwatywa, nokuba wavuka ekufeni ngomhla wesithathu, ngokweziBhalo.

1 KWABASEKORINTE 15:3b-4

UThixo uwisa isigwebo sesono ngoKrestu

Kaloku uwumisele umhla apho aya kuligweba ihlabathi lonke liphela ngobulungisa, ngeNdoda ayimiseleyo.

UMSEBENZI WABATHUNYWA 17:31a

“Kananjalo uYise akagwebi namnye. Lonke igunya lokugweba ulinika uNyana, ukuze bonke bamhlonele uNyana njengoko bamhlonelayo uYise.”

“Kananjalo umnike negunya lokugweba, kuba yena enguNyana woLuntu. Musani ukumangaliswa kuko oku, kuba ixesha liyeza abaya kuthi ngalo bonke abasemangcwabeni balive ilizwi lakhe, baphume emangcwabeni, bathi abo benze ubulungisa bavukele ebomini, bathi abo benze inkohlakalo bavukele ekugwetyweni.”

UYOHANE 5:22-23a,27-29

Isitsixo sesipho sikaThixo lukholo

Luyintoni ukholo?

Ukuba nokholo kukuqinisekiswa ngobunyani nokukholeleka kwaloo nto ukholelwa kuyo nosekela kuyo izinto ozenzayo ngolo kholo unalo.

Ukukholwa ke kukuqiniseka ngezinto esinethemba lazo; kukwakukuqiniseka nangobukho bezinto esingaziboniyo.

Ndibalisa ntoni na? Lingaphela tu ixesha ndithetha ngoGidiyon, noBharaki, noSamson, uJafta, noDavide, uSamweli, nabashumayeli bamandulo. Ngokholo bona babhukuqa izikumkani, benza ubulungisa, bazuza izinto ezazithenjiswe nguThixo. Babevingca imilomo yeengonyama ezigqumayo, bacime imililo edwanguzayo, basinde ekufeni ngekrele. Baphiwa amandla xa babengenawo. Babengamagorha emfazweni; babezichitha iintshaba zibe ziintsalu. Ngokholo abafazi babebuyiselwa abafileyo babo bevuswe ekufeni. Abanye bâla ukukhululwa, bafa ngokungxwelerhwa, khon’ ukuze bavukele kobona bomi.

KUMAHEBHERE 11:1,32-35

Ukholo lwenza ukuba wazi entliziyweni yakho phambi kokubona ngamehlo

Kuba siphila ngokukholwa, kungekuko ngezinto esizibonayo.

2 KWABASEKORINTE 5:7

Ukholo kukukholelwa kuYesu Krestu

Ukuba uthe wavuma ngomlomo ukuba uYesu yiNkosi, wakholwa nangentliziyo ukuba uThixo wamvusa kwabafileyo, wosindiswa. Kaloku umntu ukholwa ngentliziyo, aze abe lilungisa phambi koThixo; uvuma ngomlomo, aze asindiswe.

KWABASEROMA 10:9-10

“Ndithi kuni, inene, lowo uwevayo amazwi am, abe ekholwa kulowo undithumileyo, unobomi obungunaphakade. Yena akayi kugwetywa nokugwetywa, kuba selephumile ekufeni wangena ebomini.”

UYOHANE 5:24

“Okufunwa nguBawo kukuba wonke ombonayo uNyana akholwe kuye, abe nobomi obungapheliyo; ndaye ndiya kumvusa ekufeni ngomhla wokugqibela.”

UYOHANE 6:40

Ukholo kukuthobela uKrestu

Ukwenza njengoko uKrestu esiyalela, kunikeza ubunyani kwinto esikholelwa kuyo.

Into ebonakalisa ukuba siyazana noThixo kukuba siyithobele imiyalelo yakhe. Umntu othi uyazana naye, abe kodwa engayithobeli imiyalelo yakhe, uyaxoka; ukude nenyaniso. Kambe ke yena olithobelayo ilizwi lakhe, uthando lukaThixo luyondelelene kuye.

1 KAYOHANE 2:3-5a

Umyalelo wakhe uthi masizinikele kwigama loNyana wakhe uYesu Krestu, sithandane nanjengokuba wasiyalelayo. Wonke umntu oyithobelayo imiyalelo kaThixo umanyene noThixo, noThixo uhlala kuye. Into ecacisa ukuba uThixo uhlala kuthi nguMoya lo asinike yena.

1 KAYOHANE 3:23-24

Kaloku ukumthanda uThixo kuhambisana nokuthobela imiyalelo yakhe. Ke yona imiyalelo kaThixo ayinzima kuthi.

1 KAYOHANE 5:3

Xa ke kanti, mawethu, izithembiso ezinje zenzelwa thina, masizenze sibe nyulu emzimbeni nasemphefumlweni, sibe ngcwele ngokuhlala simoyika uThixo.

2 KWABASEKORINTE 7:1

Ukholo kukuguquka

Ukuguquka kukutshintsha okumandla kwengqondo okukhokelela ekubeni umntu atshintshe indlela ahamba ngayo. Kuthetha ukutshintsha kubuntu bakho obudala ze uhambe ezinyathelweni zikaYesu.

Ndibuyise, khon’ ukuze ndibuyele kuwe,

kuba nguwe, Ndikhoyo, uThixo wam.

UJEREMIYA 31:18b

“ ‘Buyelani kum,’ nguwo lowo umlomo kaNdikhoyo onamadla onke, ‘nam ke ndobuyela kuni,’ utsho uNdikhoyo onamandla onke.”

UZAKARIYA 1:3b

“Lifikile ngoku ixesha. Luthwasile ulawulo lukaThixo. Guqukani, nikholwe kuzo ezi ndaba zimnandi.”

UMARKO 1:15

Ukholo kukuzinikela wonke kuKrestu

Neyona misebenzi yethu igqwesileyo ayigqibelelanga yaye inesono. Eli lixesha lokuba ubeke ithemba kuKrestu, uyeke ukuthembela kuwe. Umpostile uPawulos uthi:

Ukuba kukho bani uqhayisa ngembonakalo, mna ndingaqhayisa ngaphezulu: Mna ndaluswa ndineentsuku ezisibhozo ndizelwe. NdingumSirayeli wesizwe sakwaBhenjamin ngokomlibo, umHebhere nozwane. Ndandingoweqela labaFarasi ekugcineni umthetho, ndinenzondelelo, ndada ndalitshutshisa ibandla. Ndandingabekwa bala ekuwugcineni umthetho. Kodwa zonke ezo zinto ndandisithi ziyinzuzo, ngoku ndizithatha njengelahleko ngenxa kaKrestu. Phofu asizizo zodwa, koko yonke into ndiyithatha njengelahleko mpela, kuba zonke izinto zigqithwa kude lee yinzuzo yokwazana noYesu Krestu iNkosi yam. Ndalahla yonke into ngenxa yakhe. Into yonke ndiyithatha njengomgquba ngenxa yokufuna ukuzuza uKrestu. Kaloku ndimanywe naye, ndingenabulungisa ndizifumanele bona ngokugcina kwam umthetho. Ndimanywe noKrestu nje, ndenziwe ilungisa nguThixo ngenxa yokukholwa kuKrestu. Inye kuphela ke into endiyifunayo: kukwazana noKrestu, ndize nam ndiweve ukusebenza kwawo amandla okuvuka kwakhe, ndibe nenxaxheba kwiimbandezelo zakhe, ndimanywe naye ekufeni kwakhe, ndinethemba lokuba nam ndovuswa ekufeni.

KWABASEFILIPI 3:4b-11

Ukholo kukuba ube ngokaKrestu

Wathengwa ngegazi elibalulekileyo likaKrestu yaye ngenxa yaloo nto ungowakhe!

Ngokumanywa nomzimba kaKrestu nani nafa ngokubhekiselele kumthetho kaMosis, ukuze nibe ngabomnye, ongulo Krestu ke owavuswa kwabafileyo. Le nto ke ibanga ukuba sibe nokumsebenzela uThixo.

KWABASEROMA 7:4b

Ngoko ke nokuba sidla ubomi, nokuba siyafa, singabeNkosi. Kuba kaloku uKrestu wafa, wabuya wadla ubomi, ngenjongo yokuba abe yiNkosi yabafileyo nabaphilayo.

KWABASEROMA 14:8b-9

Kodwa ke nina ningabakaKrestu, uKrestu yena ngokaThixo.

1 KWABASEKORINTE 3:23

Kaloku aningobenu; ningabakaThixo owanithenga ngexabiso elikhulu. Mdumiseni ke uThixo ngemizimba yenu.

1 KWABASEKORINTE 6:19b-20

Ndiza kwazi njani ukuba konke oku kuyinyani?

Ngobungqina boMoya oyiNgcwele

UMoya oyiNgcwele sisiqu sesithathu kwiZiqu eziThathu ezazikho ukususela ekuqaleni kwamaxesha.

Wothi ke uBawo, ndakumcela, aninike omnye uMmeli, ukuze ahlale nani ngonaphakade.

Ke uMmeli uMoya oyiNgcwele, lowo uBawo aya kumthuma egameni lam, uya kunifundisa zonke izinto, anikhumbuze ngako konke endithe ndanixelela kona.

UYOHANE 14:16,26

Uya kuthi ke akufika ababonise abantu beli hlabathi into esiyiyo isono sabo, into obuyiyo ubulungisa babo, nento okuyiyo ukugwetywa.

UYOHANE 16:8

Ngoko ke yiqondeni into yokuba akukho bani ukhokelwa nguMoya kaThixo unokuthi: “Uqalekisiwe uYesu,” futhi kungekho bani unokuvuma ukuba: “UYesu uyiNkosi,” engakhokelwa nguMoya oyiNgcwele.

1 KWABASEKORINTE 12:3

Ewe, nguThixo ngokwakhe osiphawuleyo wasithambisa ngoMoya oyiNgcwele ohleli kuthi osisiqinisekiso sezinto ezizayo.

2 KWABASEKORINTE 1:21b-22

Ilizwi lakho sisibane sendlela yam;

liyandikhanyisela eluhambeni.

INDUMISO 119:105

UThixo ngobulumko bakhe ubone okokuba ihlabathi malingabi nako ukumazi ngobalo ubulumko.

1 KWABASEKORINTE 1:21a

Ngoko ke ukholo luvuswa ngokuvakaliswa kodaba; ke lona udaba luvakalisa uKrestu.

KWABASEROMA 10:17

Nabani okholelwa kuKrestu uba sisidalwa esitsha

Siyakholelwa kukholo lwethu ngokuthi siphile ubomi bethu ngokweenyani esizifumanisileyo kwiLizwi likaThixo elingunaphakade.

Akuba umntu emanywe noKrestu uba yindalo entsha – isimo esidala yinto yezolo, sekuqaleke isimo esitsha. Wonke lo msebenzi wenziwa nguThixo.

2 KWABASEKORINTE 5:17-18a

UYesu waphendula wathi kuye: “Ndithi kuwe, inene, akukho namnye unokuxhamla ukulawulwa nguThixo, engathanga azalwe ngokutsha.”

UNikodimo wathi kuye: “Angáthini na ukuzalwa umntu oselemdala? Kaloku akangekhe aphindele esizalweni sikanina, aze azalwe kwakhona.”

Waphendula uYesu, wathi: “Ndithi kuwe, inene, ukuba umntu akathanga azalwe ngamanzi nanguMoya kaThixo, akanakulawulwa nguThixo.”

UYOHANE 3:3-5

Umntu uphila njani njengesidalwa esitsha?

Khathalelanani

Makungabikho bani ufuna ukulungelwa yedwa; elowo makakhathalele nokwabanye.

Ziphatheni ngohlobo lokuba ningaphazamisi bani, nokuba ngumJuda, nokuba ngumGrike, nokuba ngowebandla likaThixo. Xelisani mna, mna ndizama ukwanelisa wonke ubani ngento endiyenzayo. Andenzeli kulungelwa kwam phofu, koko ukulungelwa komntu wonke, ukuze bonke basindiswe.

1 KWABASEKORINTE 10:24,32-33

Thobelanani, niqhutywa kukuba noKrestu nimthobela.

KWABASE-EFESE 5:21

Thandanani ngokwabazalanayo. Shiyiselanani ngokwenzelana imbeko.

KWABASEROMA 12:10

Masingadinwa ke kukwenza okulungileyo. Kuba xa sizingisa, lode lifike ixesha lokuvuna. Ngoko ke masisebenzele ukulungelwa komntu wonke, ngalo lonke ixesha esinethuba ngalo, ngokukodwa usapho lwamakholwa.

KUMAGALATI 6:9-10

Yiba ngumzekelo kwabanye

Yilumkeleni indlela eniziphatha ngayo phambi kwabo bangakholwayo, nilisebenzise kakuhle ithuba eninalo. Incoko yenu mayisoloko imnandi, inika umdla. Fundani ukucebisana kakuhle nomntu ngamnye enidibana naye.

KWABASEKOLOSE 4:5-6

“Makukhanye ngokukwanjalo ukukhanya kwenu phambi kwabantu, ukuze bayibone imisebenzi yenu elungileyo, bamdumise uYihlo osezulwini.”

UMATEWU 5:16

Musani ukuzikhohlisa ngokuliphulaphula nje qha ilizwi likaThixo. Endaweni yaloo nto nina yenzani oko likuthethayo.

EKAYAKOBI 1:22

Ngoko ke, mawethu, kulangazeleleni ngakumbi ukuqinisekiswa kokubizwa nokunyulwa kwenu nguThixo.

2 KAPETROS 1:10a

Bantwana bam, uthando lwethu malungabi lolomlomo nje kuphela, koko malube lolungahanahanisiyo, lubonakaliswa ngezenzo.

Nantso ke into ebonakalisa ukuba singabenyaniso, yaye asinasazela phambi koThixo.

1 KAYOHANE 3:18-19

Ukukhula elukholweni

Isidalwa esitsha kufuneka sikhule yaye sivuthwe emoyeni. Ukukhula kwenziwa kukufunda nokumamela iLizwi likaThixo kunye nokuthandazela nokuthandaza namanye amakholwa.

Umthandazo wam kukuba ze niye nikhula ngokukhula eluthandweni naselwazini oluphangaleleyo, nibe nombono onzulu, ukuze nibe nokukwazi ukuzicalu-calula izinto.

KWABASEFILIPI 1:9-10a

Ngoko ke masizishiye iimfundiso zabaqalayo, siqhubele phambili kwezo zamakholwa akhulileyo.

KUMAHEBHERE 6:1a

Kambe ke into endiyithethayo ibubulumko kwabo bavuthiweyo.

1 KWABASEKORINTE 2:6a

Ngenxa yeso sizathu ke, ukususela mhla seva ngani, asiphezi ukunithandazela. Siyamcela uThixo ukuba aniphe ukuyazi intando yakhe, nibe nabo bonke ubulumko nokuqonda okuvela kuMoya. Ngoko ke niya kuba nako ukuziphatha ngendlela ethandekayo eNkosini, niyikholise ngeendlela zonke. Xa kunjalo ke ubomi benu buya kuqhama ziintlobo-ntlobo zemisebenzi elungileyo, nani nikhule ekumazini uThixo.

KWABASEKOLOSE 1:9-10

Njengamakholwa aseziintsana langazelelani ubisi olungangxengwanga: ndixela ilizwi likaThixo eliya kunikhulisa nide nisindiswe.

1 KAPETROS 2:2

UThixo uyaluqinisa ukholo

UThixo uyasibonelela ngeendlela zokuqinisa ukholo lwethu ze aluvumele ukuba lukhule ngezi ndlela zilandelayo:

NgoMoya oyiNgcwele

“Niyabona, mna ndinani yonke imihla, kude kube sekuphelisweni kwephakade eli.”

UMATEWU 28:20b

Wothi ke uBawo, ndakumcela, aninike omnye uMmeli, ukuze ahlale nani ngonaphakade. Lo Mmeli nguMoya wenyaniso, lowo ihlabathi lingenako ukumamkela, kuba lingenako ukumbona, lingamazi nokumazi.

Ke uMmeli uMoya oyiNgcwele, lowo uBawo aya kumthuma egameni lam, uya kunifundisa zonke izinto, anikhumbuze ngako konke endithe ndanixelela kona.

UYOHANE 14:16-17a,26

Wasihlamba ngoMoya oyiNgcwele, wasizala ngokutsha, saza safumana ubomi obutsha. Kaloku uThixo usigalele uMoya wakhe ngobubele ngaye uYesu Krestu uMsindisi wethu.

KUTITO 3:5b-6

NgeLizwi lakhe

Ilizwi likaThixo liyaphila, liyasebenza. Libukhali ngaphezu kwekrele elibazwe macala. Lihlabanisela liye kuthi xhokro embindini, phakathi komzimba nomphefumlo, nasekudibaneni kwamathambo nomongo. Liyazihluza lizicalu-calula iingcamango neminqweno yabantu. Akukho nto ifihlakeleyo kuye: yonke into imi ze phambi koThixo. Silindelwe kukwenza ingxelo kuye xa sisonke.

KUMAHEBHERE 4:12-13

Sonke isibhalo sinefuthe loMoya kaThixo. Siyanceda ekufundiseni inyaniso nokuchitha imposiso. Siyanceda ukulungisa isimilo, sinike ingqeqesho; ukuze lowo uzinikele kuThixo abe namandla okuwuphumeza nawuphi na umsebenzi omhle.

2 KUTIMOTI 3:16-17

Ke ngoko uYesu wathi kumaJuda abeke ithemba kuye: “Ukuba nithe nazingisa ukuhlala nisenza oko ndinifundisileyo, niya kuba ngabafundi bam benene. Niya kuyiqonda ke inyaniso; yaye inyaniso iya kunenza nikhululeke.”

UYOHANE 8:31-32

NgeBandla lakhe

Inkonzo (ibandla lakhe) ethi ihlangane kunye ukuze ikhonze ndaweninye, iisakramente nobudlelane babangcwele, likhaya uThixo alinika abanyanisekileyo.

Babehlangana rhoqo, bedlelana ngokuphulaphula iimfundiso zabathunywa, nangokuqhekeza isonka, nangokuthandaza.

Imihla ngemihla babehlangana rhoqo endlwini kaThixo, babuye batye kunye emakhaya bechwayitile bebelezelana, bembonga uThixo, bamkelekile kubantu bonke. Mihla le uThixo wayelongeza inani labo ngabo basindiswayo.

UMSEBENZI WABATHUNYWA 2:42,46-47

Ewonke amakholwa ayevana entliziyo-nye. Akukho bani wayekubanga oko anako, kuba babesabelana ngezinto zonke abanazo.

UMSEBENZI WABATHUNYWA 4:32

Ke kaloku ibandla kulo lonke elakwaJuda naseGalili naseSamariya lazola, kungekho ntshutshiso. Laba nenkqubela, lakhula nangamanani, limhlonela uThixo, likhuthazwa nguMoya oyiNgcwele.

UMSEBENZI WABATHUNYWA 9:31

Ngokuthi kukhonzwe kunye ngabantu abaninzi

UYesu ke waya kufika eNazarete, apho wayekhulele khona, wathi ngokwesiqhelo sakhe wangena endlwini yesikhungo ngoMhla wokuPhumla.

ULUKA 4:16a

Kananjalo masikuxabise ukudibana namanye amakholwa, siphefumlelane, singabi njengâbo bawutyeshelayo lo mkhwa. Ewe, masikhuthazane ngakumbi nangakumbi, kuba nani niyabona ukuba imini leyo iyasondela.

KUMAHEBHERE 10:25

Ndaweni yaloo nto phuphumani nguMoya oyiNgcwele, nincokola ngeendumiso namaculo, neengoma, nivuma iingoma niyidumisa iNkosi ngentliziyo. Bulelani uThixo uBawo wethu imihla ngemihla ngenxa yeento zonke, ngegama leNkosi yethu uYesu Krestu.

KWABASE-EFESE 5:18b-20

Ndinqwenela into enye kuphela kuNdikhoyo,

ndaye ndifuna yona kanye:

le yokuba ze ndihlale kwaNdikhoyo yonke imihla yobomi bam,

ndiqwalasele ubuhle bakhe, ndimfune endlwini yakhe.

INDUMISO 27:4

Hay’ imincili endaba nayo basakuthi kum:

“Masihambe siye endlwini kaNdikhoyo.”

INDUMISO 122:1

Ngeemfundiso

Bangazibika njani kulowo bangàkholwayo kuye; bengakholwa njani bengevanga? Bangeva njani kungekho mntu ushumayelayo; bengashumayela njani bengathunywanga? Kaloku iziBhalo zithi: “Ngumbono omhle ukubukela izigidimi zisihla zinyuka zihambisa iindaba ezimnandi!”

KWABASEROMA 10:14-15

Ngenxa yeso sizathu ke, ukususela mhla seva ngani, asiphezi ukunithandazela. Siyamcela uThixo ukuba aniphe ukuyazi intando yakhe, nibe nabo bonke ubulumko nokuqonda okuvela kuMoya. Ngoko ke niya kuba nako ukuziphatha ngendlela ethandekayo eNkosini, niyikholise ngeendlela zonke. Xa kunjalo ke ubomi benu buya kuqhama ziintlobo-ntlobo zemisebenzi elungileyo, nani nikhule ekumazini uThixo.

KWABASEKOLOSE 1:9-10

Ngobudlelwane noKrestu kunye namanye amakholwa

Nani ke sinixelela ngesimbonileyo, sathetha naye, khon’ ukuze nani nibuxhamle nathi ubudlelane esinabo kunye noYise noNyana wakhe uYesu Krestu.

1 KAYOHANE 1:3

Ngokunjalo thina aba, sibaninzi nje, simzimba mnye ngokumanywa noKrestu. Sonke ke ngabanye singamalungu omnye elomnye.

KWABASEROMA 12:5

Ngokunjalo nathi sonke, nokuba singamaJuda okanye amaGrike, nokuba singamakhoboka okanye singabakhululekileyo, sabhaptizelwa mzimbeni mnye, nguMoya omnye; futhi sasezwa kwaloo Moya mnye.

Kambe ke inje le nto: nakuba amalungu emaninzi nje, umzimba wona mnye.

1 KWABASEKORINTE 12:13,20

NgeSidlo seNkosi

“Ndim isonka esinobomi, esihlileyo sivela ezulwini. Ukuba ubani uthe wasitya esi sonka, wophila ngonaphakade. Isonka endiya kumnika sona ngumzimba wam, endiwunikelayo ukuze ihlabathi liphile.”

AmaJuda ke aphikisana ngamandla, esithi: “Angathini lo mfo ukusityisa umzimba wakhe?”

Waza uYesu wathi kuwo: “Ndithi kuni, inene, ukuba anithanga niwutye umzimba wakhe uNyana woLuntu, nilisele negazi lakhe, aninabo ubomi. Lowo uwutyayo umzimba wam, alisele negazi lam, unobomi obungonaphakade, ndaye ndiya kumvusa ekufeni ngomhla wokugqibela. Umzimba wam kokona kutya, negazi lam sesona siselo. Lowo uwutyayo umzimba wam, alisele negazi lam, yena uhlala kum, nam ndihlala kuye. UBawo uSobomi wandithuma, ndaza ndangonobomi ngaye. Ngokukwanjalo othe wawutya umzimba wam uya kuba nobomi ngam.”

UYOHANE 6:51-57

Xa sidumisa uThixo ngokuthatha indebe engumqondiso weentsikelelo zakhe, ngaba loo nto ayithethi kuthi sinenxaxheba kwigazi likaKrestu? Khona xa siqhekeza isonka, ngaba loo nto ayithethi kuthi sinenxaxheba kumzimba kaKrestu? Kuba kaloku sinye qha isonka; nathi nangona sibaninzi nje, simzimba mnye, kuba sonke sabelana ngeso sonka sinye.

1 KWABASEKORINTE 10:16-17

Ngomthandazo

“Ngaloo mini aniyi kuba sandibuza nto. Ndithi kuni, inene, zonke izinto enithe nazicela kuBawo ngegama lam, woninika. Kude kube ngoku anikaceli nto ngegama lam. Celani ke; niya kuphiwa, luze uvuyo lwenu lugqibelele.”

UYOHANE 16:23-24

“Celani nophiwa, funani nofumana, nkqonkqozani novulelwa; kuba wonke umntu ocelayo uyazúza, nalowo ufunayo uyafumana, nalowo unkqonkqozayo uyavulelwa.”

UMATEWU 7:7-8

Ke kaloku uYesu wayethandaza ndaweni ithile; kwathi akugqiba, omnye kubafundi bakhe wathi kuye: “Nkosi, sifundise ukuthandaza, kwanjengoko uYohane wabafundisayo ukuthandaza abakhe abafundi.”

Wathi ke kubo uYesu: “Xa nithandazayo yithini:

“ ‘Bawo,

malaziwe lihlonelwe igama lakho;

malongame ulawulo lwakho.

Hlala usibonelela kwiintswelo zethu zemihla ngemihla;

usixolele izono zethu, kuba nathi sibaxolela bonke abanamatyala kuthi;

ungasiyekeli ekulingweni.’ ”

ULUKA 11:1-4

Ngoko ke sisondela singenaxhala kuThixo, sisazi ukuba uyasiphulaphula xa sicela silungele ukwenza loo nto athanda ukuba siyenze. Njengokuba ke sisazi ukuba uyaziphulaphula izicelo zethu, ngokunjalo ke siyazi ukuba izinto esizicelayo sesiziphiwe.

1 KAYOHANE 5:14-15

Ngokuzityhalela kude izilingo

UThixo uyasinika iindlela zokuqinisa ukholo lwethu xa sijongene nezilingo.

Waza uYesu wakhokelelwa entlango nguMoya, ukuba ahendwe ngumtyholi.

Waza wathi kuye uYesu: “Hamb’ umke, Sathana; kuba iziBhalo zithi: ‘Uze unqule iNkosi uThixo wakho, ukhonze yona yodwa.’ ”

Waza umtyholi wamyeka uYesu, zafika izithunywa zezulu zamlungiselela.

UMATEWU 4:1,10-11

‘Ungasiyekeli ekulingweni,

koko sihlangule kumtyholi.’

UMATEWU 6:13a

Nxibani sonke isikrweqe eninokusifumana kuThixo, ukuze nibe nako ukumelana nabo bonke ubuqhokolo bukaSathana. Kuba kweli dabi lethu asilwi nabantu, kodwa silwa nemimoya ekhohlakeleyo esesibhakabhakeni, izilawuli, nabasemagunyeni, kunye nemimoya engcolileyo yeli phakade lobumnyama.

KWABASE-EFESE 6:11-12

Mchaseni uSathana azokunibaleka.

EKAYAKOBI 4:7b

Hlalani nithe qwa, nilumke! Kaloku ummangaleli wenu umtyholi ugquma njengengonyama. Uyajikeleza; uzingela umntu angamqwengayo. Yimani ningahexi elukholweni, nimchase. Khumbulani ukuba namanye amakholwa athubeleza kwiimbandezelo ezikwanjalo apha emhlabeni.

1 KAPETROS 5:8-9

Unoyolo lowo uzinyamezelayo izilingo, kuba kaloku, lakudlula uvavanyo, uya kuzuza umvuzo obubomi uThixo abuthembise abo bamthandayo. Makungabikho mntu uthi ulukuhlwe nguThixo xa ahendwayo. UThixo akoyiswa bububi kaloku; yaye akalingi mntu yena. Isilingo sivela ngokuthi umntu alukuhlwe yiminqweno yakhe egwenxa. Loo minqweno yakhe ke iyakhawula, izale isono. Isono ke sona sithi sakuba nentshebe, sizale ukufa.

EKAYAKOBI 1:12-15

Ngokuzinikela ngokupheleleyo kuThixo

Ngoko ke isono masingayilawuli imizimba yenu efayo. Sanukuzivumela iinkanuko zemizimba yenu. Kananjalo imizimba yenu musani ukuyinikela esonweni, nize none ngamalungu ayo; koko zinikeleni nina ziqu kuThixo, ningabaphila bevuke ekufeni nje. Ngenxa yoko ke wanikeleni kuThixo amalungu emizimba yenu, ukuze nenze okulungileyo ngawo.

KWABASEROMA 6:12-13

Ngoko ke yigqaleni indlela eniziphatha ngayo. Yibani ngabantu abanengqondo; musani ukuba ziziyatha. Eli thuba ninalo lisebenziseni kakuhle, kuba akho amaxesha amabi. Musani ukuba zizidenge ke; nina zamani ukuqonda ukuthanda kweNkosi.

Musani ukunxila butywala obunonakalisayo. Ndaweni yaloo nto phuphumani nguMoya oyiNgcwele, nincokola ngeendumiso namaculo, neengoma, nivuma iingoma niyidumisa iNkosi ngentliziyo. Bulelani uThixo uBawo wethu imihla ngemihla ngenxa yeento zonke, ngegama leNkosi yethu uYesu Krestu.

KWABASE-EFESE 5:15-20

Sasazani iiNdaba eziLungileyo

UThixo ufuna ukufikelela kwihlabathi lonke ngokuncedwa ngamakholwa:

“Makukhanye ngokukwanjalo ukukhanya kwenu phambi kwabantu, ukuze bayibone imisebenzi yenu elungileyo, bamdumise uYihlo osezulwini.”

UMATEWU 5:16

“Ke ngoko hambani niye kuzenza abafundi zonke iintlanga, nibabhaptize egameni loYise, neloNyana, neloMoya oyiNgcwele; nibafundisa ukuba bazenze zonke izinto endiniyalele ngazo. Niyabona, mna ndinani yonke imihla, kude kube sekuphelisweni kwephakade eli.”

UMATEWU 28:19-20

“Nina niya kunikwa amandla, akufika kuni uMoya oyiNgcwele, nindingqinele ebantwini baseJerusalem, nabakulo lonke elakwaJuda, nabaseSamariya, kude kuse naseziphelweni zomhlaba.”

UMSEBENZI WABATHUNYWA 1:8

Abakholwayo ababethe saa, bahamba bezishumayela iindaba ezimnandi kulo lonke.

UMSEBENZI WABATHUNYWA 8:4

“Wasigunyazisa ukuba sishumayele ebantwini, singqine ukuba ungulowo uThixo amnyulele ukuba ngumgwebi wabahleliyo nabafileyo. Bâthetha ngaye bonke abashumayeli besithi wonke umntu ozinikelayo kuye uxolelwa izono zakhe ngamandla egama lakhe.”

UMSEBENZI WABATHUNYWA 10:42-43

Ndiyakuyala phambi koThixo noYesu Krestu oza kugweba abahleliyo nabafileyo, xa afikayo eze kulawula. Lushumayele udaba, zingisa ukuluvakalisa ngamathuba alungileyo naxakileyo. Baqononondise abantu, ukhalime, ubakhuthaze, ufundisa ngomonde. Liyeza lona ixesha lokuba abantu banganeliswa konke yimfundiso emsulwa.

2 KUTIMOTI 4:1-3a

Uvuyo noXolo

Abantu abakhangela ulonwabo kwizinto nje ezingelolutho nakwiziyolo zethutyana baya kukuphoxeka kungekudala. Kambe ke, ukuba siphila ngokweLizwi likaThixo, siza kuba novuyo nolonwabo lwanaphakade.

Kodwa kuthe lakuthi tha ehlabathini uthando nobubele bukaThixo, uMsindisi wethu wasisindisa. Kwakungengakuba senze misebenzi mihle, kodwa kwakungenxa yenceba yakhe. Wasihlamba ngoMoya oyiNgcwele, wasizala ngokutsha, saza safumana ubomi obutsha. Kaloku uThixo usigalele uMoya wakhe ngobubele ngaye uYesu Krestu uMsindisi wethu. Ngesisa sakhe senziwe amalungisa, ukuze sixhamle obo bomi bungapheliyo sibulindeleyo.

KUTITO 3:4-7

Abo bahlwayela behlininika besezinyembezini

banga bangavuna bebobotheka yimincili.

Abo baphuma bahambe bezibambe ngeenkophe,

bepheth’ imbewu, besiya kuhlwayela,

bobuya bedanduluka, bememelela ngemincili.

Kaloku bobuya besikaza, bethwel’ isivuno.

INDUMISO 126:5-6

Hay’ inyhweba yomntu omthobelayo uNdikhoyo,

ohamba ngokwemimiselo yakhe.

Onjalo uyazibona iziqhamo zemisebenzi yakhe;

uhlala ngokonwaba enenkqubela.

INDUMISO 128:1-2

Ngoko ke weza washumayela iindaba ezimnandi zoxolo, kuni nina babekade bekude, nakwabo bebekufutshane kakade.

KWABASE-EFESE 2:17

Wanga uThixo wethu neNkosi yethu uYesu Krestu anganenzela isisa, aniphe uxolo.

KUMAGALATI 1:3

Eternal Wisdom (IsiXhosa)

First digital edition 2018

Bible text: isiXhosa 1996 Translation

© Bible Society of South Africa 1996, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2246-4

Mobi-format:    ISBN 978-0-7982-2247-1

PDF-format:      ISBN 978-0-7982-2248-8

Bibles and audio Bibles are available on the BibleSA-app

Table of Contents

Imbulambethe

UThixo – UMdali wako konke

Sazi njani ukuba isono yintoni?

UYesu Kristu – ithemba lomntu

UYesu sesona sipho sikhulu uThixo asinike umntu

Isitsixo sesipho sikaThixo lukholo

Ndiza kwazi njani ukuba konke oku kuyinyani?

Nabani okholelwa kuKrestu uba sisidalwa esitsha

Umntu uphila njani njengesidalwa esitsha?

UThixo uyaluqinisa ukholo

Sasazani iiNdaba eziLungileyo

Uvuyo noXolo